নিউজ ডেস্ক,বিডিনিউজ রিভিউজ.কম:: মোট ৬৩৪ বার কিউবার কিংবদন্তীতূল্য বিপ্লবী নেতা ফিদেল ক্যাস্ত্রোকে মারা চেষ্টা করা হয়েছিল। কিছু ছিল খুবই সাধারণ চেষ্টা, কয়েকটি আবার বেশ মারাত্মক। আর সব চেষ্টার পেছনেই মার্কিন প্রশাসন ও তাদের গোয়েন্দাদের হাত আছে বলে বিবেচনা করা হয়। কিউবার রেকর্ড সময়ের প্রেসিডেন্ট তথা অবিসংবাদিত কমিউনিস্ট নেতা ফিদেলও এসব জানতেন। খবর এই সময়ের। আমেরিকার এসব হত্যাচেষ্টার পেছনে প্রত্যক্ষ এবং পরোক্ষ সমর্থন ছিল আমেরিকায় ছয় দশক ধরে আশ্রয় নেয়া শ্বেতাঙ্গ এবং ধনী কিউবান নাগরিকদেরও। তবে আমেরিকার সব পরিকল্পনায় দূরদর্শীতার সঙ্গে পানি ঢেলেছেন ফিদেল। ভাগ্যও তার সহায় ছিল। এ নিয়ে তিনি একাধিকবার রসিকতাও করেছেন। একবার ফিদেল বলেন, যদি হত্যাচেষ্টা এড়ানোর ক্ষেত্রে অলিম্পিকের কোনো ইভেন্ট থাকতো তবে সেখানে তিনিই চ্যাম্পিয়ন হতেন। এসব হত্যাচেষ্টার বেশিরভাগই লোকমুখে প্রচারিত, তবে কিছুর প্রমাণ হিসেবে বিশ্বাসযোগ্য নথিও আছে। বিল ক্লিনটনের শাসনকালে তার প্রশাসন ঝিনুকে বিস্ফোরক বেঁধে কাস্ত্রোকে মারার পরিকল্পনা করেছিল। সেই সংক্রান্ত নথি সামনে এনেছে আমেরিকাই। আর বাকি ষড়যন্ত্রের খোঁজ দিয়েছেন কিউবান সিক্রেট সার্ভিসের প্রধান ফেবিয়ান এসকালান্ত। যুদ্ধ বিশেষজ্ঞ তথা গোয়েন্দাদের একাংশের মতে, ফিদেল যাস্ত্রোকে মারার জন্য আমেরিকা যত ঘাম ঝরিয়েছে, তার সঙ্গে একমাত্র তুলনা চলে ওসামা বিন লাদেনের খোঁজে তাদের অভিযানের।